Samarqand shahri hududidagi kanallar va kollektor-drenaj tarmoqlarining holatini yaxshilash va atroflarini obodonlashtirish chora-tadbirlari to‘g‘risida

Samarqand shahri hududidagi kanallar va kollektor-drenaj tarmoqlaridan foydalanish tizimini yanada takomillashtirish, shuningdek, ularni tozalash va ta’mirlash hamda atroflarini obodonlashtirish ishlarini yaxshilash maqsadida Vazirlar Mahkamasi qaror qiladi:
 1. Samarqand viloyat hokimligi, O‘zbekiston Respublikasi Suv xo‘jaligi vazirligining Samarqand shahar Obodonlashtirish boshqarmasi tarkibida yuridik shaxs tashkil etmasdan Samarqand shahri hududidagi kanallar va kollektor-drenaj tarmoqlaridan foydalanish bo‘yicha ixtisoslashgan bo‘lim (keyingi o‘rinlarda Ixtisoslashgan bo‘lim deb ataladi) tashkil etish to‘g‘risidagi taklifiga rozilik berilsin. 
 2. Quyidagilar Ixtisoslashgan bo‘limning asosiy vazifalari etib belgilansin:
 kanallar va kollektor-drenaj tarmoqlari hamda ulardagi gidrotexnika inshootlarining ishonchli ishlashini ta’minlash;
 kanallar va kollektor-drenaj tarmoqlarini tozalash va ta’mirlash ishlarini kompleks ravishda yaxshilash;
 kanallar va kollektor-drenaj tarmoqlari atroflarini obodonlashtirish ishlarini ekologiya va sanitariya qoidalari, normalari va gigiyena normativlariga muvofiq amalga oshirish;
 kanallar va kollektor-drenaj tarmoqlarini rekonstruksiya qilish ishlarini belgilangan tartibda tashkil etish;
 ajratilgan mablag‘lar, moddiy-texnika resurslari, asosiy vositalar va texnikalardan samarali foydalanish. 
 3. Belgilansinki:
 Ixtisoslashgan bo‘limning shtatlar jadvali O‘zbekiston Respublikasi Suv xo‘jaligi vazirligi tizimidagi Samarqand viloyatidagi suv xo‘jaligi tashkilotlaridan 44 shtat birligini va Samarqand shahar Obodonlashtirish boshqarmasi ishlab chiqarish xodimlarining 4 shtat birligini qisqartirish hisobiga shakllantiriladi;
 Ixtisoslashgan bo‘lim xodimlarining mehnatiga haq to‘lash va ularni moddiy rag‘batlantirish Vazirlar Mahkamasining “Obodonlashtirish xodimlarini moddiy rag‘batlantirishni kuchaytirish chora-tadbirlari to‘g‘risida” 2009-yil 1-apreldagi 91-son qaroriga muvofiq amalga oshiriladi. 
 4. Quyidagilar:
 Samarqand shahri hududidagi kanallar va kollektor-drenaj tarmoqlari 1-ilovaga muvofiq ro‘yxat bo‘yicha Samarqand shahar Obodonlashtirish boshqarmasiga o‘tkazilsin;
 Samarqand shahar Obodonlashtirish boshqarmasiga Zarafshon irrigatsiya tizimlari havza boshqarmasidan beriladigan asosiy vositalar va 2020-2021-yillarda xarid qilinadigan texnikalar ro‘yxati 2-ilovaga muvofiq tasdiqlansin.
 5. Samarqand shahar hokimligi bir oy muddatda Ixtisoslashgan bo‘limning nizomini belgilangan tartibda tasdiqlanishini ta’minlasin.
 6. O‘zbekiston Respublikasi Suv xo‘jaligi vazirligi:
 bir oy muddatda ushbu qarorga 2-ilovaga muvofiq asosiy vositalarning Zarafshon irrigatsiya tizimlari havza boshqarmasidan Samarqand shahar Obodonlashtirish boshqarmasiga o‘tkazilishini;
 Samarqand shahar Obodonlashtirish boshqarmasi bilan birgalikda suv resurslarini havzaviy boshqarish tamoyilidan kelib chiqqan holda suvdan foydalanish va suv iste’molining belgilangan tartibiga rioya etilishini hamda berilayotgan kanallar va kollektor-drenaj tarmoqlari bo‘yicha suvning hisobi va hisobotlari yuritilishini;
 Samarqand viloyati hokimligi va O‘zbekiston Respublikasi Bandlik va mehnat munosabatlari vazirligi bilan birgalikda Ixtisoslashgan bo‘lim tashkil etilishi munosabati bilan bo‘shab qolayotgan xodimlarni belgilangan tartibda ishga joylashtirish choralari ko‘rilishini; 
 Samarqand viloyat hokimligi va O‘zbekiston Respublikasi Moliya vazirligi bilan birgalikda bir oy muddatda ushbu qarordan kelib chiqib 2019-yil uchun belgilangan tegishli shtat jadvallari va xarajatlar smetalariga o‘zgartirishlar kiritilishini ta’minlasin. 
 7. Samarqand viloyati hokimligi O‘zbekiston Respublikasi Moliya vazirligi bilan birgalikda 2020-yildan boshlab Samarqand viloyati mahalliy budjeti parametrlarini shakllantirishda kanallar va kollektor-drenaj tarmoqlarini saqlash, ulardan foydalanish va ta’mirlash, texnika va mexanizmlar xarid qilish uchun zarur mablag‘lar ajratilishini nazarda tutsin.
 8. Ixtisoslashgan bo‘lim Samarqand viloyati, Samarqand shahri, Abdullo Nabiyev ko‘chasi, 13-uy manzilidagi binoga tekin foydalanish huquqi bilan joylashtirilsin.
 9. Mazkur qarorning ijrosini nazorat qilish O‘zbekiston Respublikasi Bosh vazirining birinchi o‘rinbosari — transport vaziri A.J. Ramatov va Samarqand viloyati hokimi E.O. Turdimov zimmasiga yuklansin.